Allur eldur hefur verið slökktur í timburhrúgu nærri flokkunarstöð Íslenska gámafélagsins á Reykjanesi. Áfram verður þó viðbúnaður á svæðinu, þar sem erfitt hefur reynst að slökkva í glæðum í timbrinu.
Brunavörnum Suðurnesja barst tilkynning klukkan tuttugu mínútur yfir ellefu á laugardagsmorgun um reyk sem bærist frá flokkunarstöð Íslenska gámafélagsins á Reykjanesi. Jón Guðlaugsson, slökkviliðsstjóri, var kominn á vettvang aðeins nokkrum mínútum síðar.
Ég var staddur þarna bara í Vesturbænum í Keflavík og er kominn eftir 3-4 mínútur á staðinn. Á leiðinni á staðinn var kallað út allt slökkvilið brunavarna Suðurnesja. Þegar ég kem á staðinn var húsið alelda og það var alveg klárt frá upphafi að það var farið.
Hús flokkunarstöðvarinnar varð alelda á augnabliki og lagði mikinn dökkan reyk yfir norðanvert Reykjanes. Engan sakaði í eldsvoðanum og voru engir starfsmenn gámafélagsins á vakt þegar eldurinn kviknaði. Aðstoðarforstjóri íslenska gámafélagsins segir tjónið líklega hlaupa á tugum milljóna króna. Eldsupptök eru enn ókunn, en lögregla hefur rannsókn á þeim von bráðar.
Í gærkvöldi tókst loksins að slökkva eldinn umhverfis flokkunarstöðina, með aðstoð slökkviliðs frá Grindavík. Að auki voru kallaðir til verktakar, sem buðu fram stórar vinnuvélar til að moka timbrinu til. Það hefur reynst þrautin þyngri að slökkva alla glóð innan úr timburhrúgunum og fór að rjúka aftur úr þeim um klukkan fimm í nótt. Í dag, tveimur sólarhringum síðar, er slökkviliðið enn með viðbúnað á staðnum.
Við erum með búnað á staðnum og bara klárir ef það fer að rjúka úr þessu því við viljum ekki missa þetta úr böndunum aftur. Þannig við verðum með einhverja aðstöðu þarna áfram, en aðgerðum er í raun og veru lokið.

Brunavarnir Suðurnesja eru enn með viðbúnað við flokkunarstöð gámafélagsins á Reykjanesi. Flokkunarstöðin varð alelda fyrir tveimur sólarhringum og erfitt hefur reynst að slökkva í glæðum. 